Claus Bræstrup
Claus Bræstrup var en førende dansk biokemiker og erhvervsleder. Han var søn af Agnete Bræstrup.
Den medicinske disputats Virkningsmekanismen for nervemedicin af benzodiazepintypen (1980), som han udarbejdede under ansættelse som videnskabelig assistent på Sankt Hans Hospital, placerede ham centralt inden for udforskning af psykofarmaka. Det var første gang, benzodiazepin-receptoren blev påvist og beskrevet. Senere var Claus Bræstrup afgørende for udviklingen af Stesolid og en række andre lægemidler.
I perioden 1976-1984 var Claus Bræstrup ansvarlig for psykofarmaka på Ferrosan og fulgte ved fusioneringen med til Novo Nordisk, hvor han var forskningsdirektør 1984-1994.
Bræstrup var 1994-1998 forskningsdirektør i Schering AG i Berlin. I 1998 vendte han hjem og blev først forskningsdirektør og siden administrerende direktør i H. Lundbeck A/S frem til 2008.
I 2000 blev han formand for bestyrelsen i Biotech Research & Innovation Center på BioCenter og sad de følgende år i mange selskabsbestyrelser. Især i årene efter 2008 var han involveret i oprettelse af nye biotekselskaber.
Claus Bræstrup var adjungeret professor i neurovidenskab ved Københavns Universitet 1988-93 og var fra 1984 medlem af Det Kongelige Danske Videnskabernes Selskab.